सऊदी अरब: फिल्में भी हैं, फिल्मकार भी लेकिन सिनेमा नहीं हैं
पारंपरिक और रुढ़िवादी सऊदी समाज धीरे धीरे खुल रहा है, लेकिन बेहद सावधानी के साथ. मनोरंजन के नये नये साधन आ रहे हैं. स्थानीय फिल्मकार भी अपनी कला को परवान चढ़ा रहे हैं. वे इंटरनेट के जरिए अपनी फिल्में लोगों के सामने पेश कर रहे हैं और अभिव्यक्ति की सीमाओं को विस्तार देना चाहते हैं.
दुबई के "सिनेमा अकील" के सहसंस्थापक बुथेना काजिम का कहना है, "सऊदी अरब खाड़ी क्षेत्र में फिल्म मेकिंग का भविष्य है." उन्हें हाल के वर्षों में सऊदी अरब में उभरे फिल्मकारों से बहुत उम्मीदें हैं. काजिम ने अपने सिनेमा में पिछले महीने तीन सऊदी फिल्मकारों की फिल्में दिखायीं. इनमें एक फिल्म थी "वसती" जिसका अर्थ है उदारवादी. यह फिल्म एक सच्ची घटना पर आधारित है जो 1990 के दशक में हुई थी. उस वक्त सऊदी अरब में एक नाटक के दौरान बेहद रुढ़िवादी लोगों का एक समूह मंच पर आ गया और उसने नाटक को बंद करवा दिया. इस घटना ने सऊदी अरब में कई साल तक थियेटर को ठप्प कर दिया.
अली कलथामी की यह फिल्म पिछले साल लॉस एंजेलेस में दिखायी गयी थी. रियाद की अल यामामाह यूनिवर्सिटी में भी इसे दिखाया जा चुका है, उसी थियेटर में जहां दो दशक पहले उस नाटक को रोका गया था.
कलथामी सऊदी अरब के सबसे मशहूर फिल्मकारों में से एक हैं. उन्होंने सी3 फिल्म कंपनी के अलावा तेलफाज11 के नाम से एक यूट्यूब चैनल भी बनाया है. 2011 में बनाये गये इस चैनल को अब तक एक अरब व्यूज मिल चुके हैं.
कलथामी की फिल्म वसती उन शॉर्ट फिल्मों में शामिल है जिन्हें पिछले साल किंग अब्दुलअजीज सेंटर फॉर वर्ल्ड कल्चर की तरफ से मिली रकम से बनाया गया है. कलथामी कहते हैं कि यह पहला मौका है जब फिल्म बनाने के लिए सरकार की तरफ से पैसा दिया गया है. सऊदी फिल्मकार अपनी फिल्मों को इंटरनेट पर स्ट्रीम कर सकते हैं. तेलफाज11 ने तो यूट्यूब के साथ करार भी किया है.
सऊदी अरब में कुछ फिल्में विशुद्ध रूप से मनोरंजन के लिए बनायी जा रही हैं जबकि कुछ फिल्में सऊदी अरब में आम लोगों के सामने आने वाली मुश्किलों पर केंद्रित हैं.
2013 में "वादजा" नाम की फिल्म ने इतिहास बनाया. यह सऊदी अरब से एकेडमी अवॉर्ड्स में भेजी गयी पहली फिल्म बनी. हालांकि उसे ऑस्कर के लिए नामांकित नहीं किया गया. यह फिल्म 10 साल की एक लड़की की कहानी पर आधारित है जो लड़कों की तरह साइकिल चलाने का सपना देखती है. इस फिल्म को महिला सऊदी निर्देशक हैफा अल-मंसूर ने लिखा और निर्देशित किया. यह फिल्म पूरी तरह सऊदी अरब में ही शूट की गयी थी.
हैफा अल मंसूर सऊदी अरब के नामी फिल्मकारों में शामिल हैं
सऊदी अरब में सरकार ने मनोरंजन पर पाबंदियों में ढील देनी शुरू की है. इस वजह से वहां अब फिल्में बन रही हैं. 31 साल के सऊदी क्राउन प्रिंस मोहम्मद बिन सलमान जब सत्ता संभालेंगे तो उनके सामने ऐसा देश होगा जिसकी आधी से ज्यादा आबादी की उम्र 25 साल से कम होगी. इनमें से ज्यादातर लोग सोशल मीडिया पर सक्रिय हैं. वे वहां पर सरकारी सेंसरशिप से दूर दुनिया भर की चीजें देख सकते हैं.
क्राउन प्रिंस सऊदी अरब की अर्थव्यवस्था और समाज में विविधता लाना चाहते हैं. वह चाहते हैं कि सऊदी लोग घरेलू स्तर पर ज्यादा खर्च करें, खास कर मनोरंजन पर लोगों की तरफ खर्च की जाने वाली राशि को वह दोगुना करना चाहते हैं.
हालांकि सऊदी अरब में बहुत से प्रभावशाली मौलवी और बहुत से नागरिक भी पश्चिमी तर्ज के मनोरंजन को बुरा समझते हैं, लेकिन अगर सऊदी युवराज इसे बदलना चाहते हैं तो इसका मतलब है कि सऊदी अरब में जल्द ही सिनेमा खुल सकते हैं. वह रियाद में एक थ्रीडी एक्शन फिल्म की स्क्रीनिंग भी करवा चुके हैं. जेद्दाह में भी इसी तरह कई बार फिल्में दिखायी गयी हैं.
सऊदी अरब के शहर धाहरन में पिछले कुछ सालों से होने वाले फिल्म महोत्सव को भी सरकार का समर्थन हासिल है. इस बार इस महोत्सव में लगभग 60 सऊदी फिल्में दिखायी गयीं.
एके/एनआर (एपी)
मनोरंजन | 26.10.2017
एमएल/एसएफ
दुनिया | 11.12.2017
दुनिया | 19.12.2017
अब सऊदी अरब सबको देगा टूरिस्ट वीजा